Virallinen lehti nro C 304 , 02/10/1998 s. 0042



KIRJALLINEN KYSYMYS E-0162/98 komissiolle esittäjä(t): Anita Pollack (PSE) (2. helmikuuta 1998) Aihe: Yhdistetyt polkupyörä- ja junamatkat Onko komissiolla yksityisautojen käytön rajoittamisen yhteydessä suunnitelmia, joiden mukaan se vaatisi rautatieliikenteen operaattoreita tarjoamaan polkupyörien kuljetuspalvelua junissa ja poistamaan siitä perittävät lisämaksut? Komission jäsenen Neil Kinnockin komission puolesta antama vastaus (12. maaliskuuta 1998) Toissijaisuusperiaatteen mukaisesti ja koska komissio pyrkii edistämään kaupallista ajattelutapaa junaliikenteen harjoittajien keskuudessa, komissiolla ei tällä hetkellä ole aikomusta ehdottaa parlamentin jäsenen kuvailemien vaatimusten asettamista. Komissio pyrkii ¨kansalaisten verkostoja¨ käsittelevän vihreän kirjan ((KOM(95) 601 lopullinen. )) mukaisesti kannustamaan ihmisiä yhä useammin käyttämään julkisia kulkuvälineitä ja kävelemään tai pyöräilemään matkansa. Junien ja polkupyörien yhteiskäytön helpottaminen on tässä yhteydessä hyödyllinen keino, ja polkupyörien kuljettamisella junissa on merkitystä samalla kun juna-asemilla olevia polkupyörien säilytystiloja parannetaan. Komission näkemyksen mukaan on olemassa kaksi hyvää tapaa lisätä pyörien kuljettamista junissa. Viranomaiset voivat ensinnäkin asettaa tähän liittyviä vaatimuksia määritellessään junaliikenteen harjoittajilta vaadittuja palveluja. Yhteisön julkisiin palveluihin soveltaman ajattelutavan mukaisesti on jäsenvaltioiden viranomaisten tehtävä määritellä halutut palvelut. Vaatimukset olisi määriteltävä tarkasti, ja mahdolliset nettokustannukset korvattava junaliikenteen harjoittajille. Toiseksi komissio pyrkii kannustamaan junaliikenteen harjoittajia kuljettamaan polkupyöriä, koska se on usein myös niiden omien kaupallisten etujen mukaista, mikä taas johtuu siitä, että mahdollisuudella ottaa pyörä mukaan junaan saattaa olla huomattavaa kysyntää pyöräilijöiden keskuudessa. Komissio pyrkii kansalaisten verkostoihin liittyvien toimiensa avulla lisäämään tällaisten järjestelyjen yleisyyttä. Yksittäisenä esimerkkinä voidaan mainita komission äskettäinen päätös myöntää suunnitteluvaiheen rahoitusta kansainvälistä pyöräilyverkostoa koskevalle EuroVelo-hankkeelle, jota tukee myös Euroopan pyöräilijöiden liitto. Yksi hankkeen tärkeimmistä tavoitteista on edistää pyöräilymatkailua, minkä pitäisi lisätä kysyntää pyörien junakuljetuksille kunkin pyöräilyreitin liittymäpisteisiin. Tämä seikka on otettu erityisesti huomioon verkoston suunnittelussa. Junaliikenteen harjoittajille yhteisössä asetettu velvoite kuljettaa polkupyöriä aiheuttaisi suuria kustannuksia, jos junien nykyinen rakenne tai korkea käyttöaste tekisi pyörien kuljettamisen käytännössä mahdottomaksi. Vaatimus kuljettaa polkupyöriä korvauksetta, kuten parlamentin jäsen ehdottaa, saattaisi vähentää joidenkin toiminnanharjoittajien tuloja. Kansalaisten verkostoja koskevan vihreän kirjan tavoitteisiin pyrittäessä on erittäin tärkeää edistää kaupallista ajattelutapaa junaliikenteen harjoittajien keskuudessa. Esitetyn kaltaisten ulkoisten vaatimusten asettaminen ilman korvausta, olivat ne itsessään kuinka toivottavia hyvänsä, olisi ristiriidassa tämän periaatteen kanssa. Komissio johtaa parhaillaan tutkimusyhteistyöhanketta, joka koskee matkustajien mahdollisuutta käyttää raskasta raideliikennettä (COST 335). Hankkeen tarkoituksena on luoda eurooppalaiset standardit junien, asemien ja tietopalvelujen suunnittelulle ja toiminnalle. Vaikka hankkeen pääpaino onkin liikuntarajoitteisten henkilöiden tarpeissa, monet junien suunnitteluun liittyvät näkökohdat tulevat todennäköisesti hyödyttämään myös pyöräilijöitä.